Screenshot: Facebook

INICIJATIVA "Glas razuma – Pokret za sekularnu Hrvatsku" objavila je na svom Facebook profilu kako im je Grad Zagreb u zadnji trenutak odbio dati dopuštenje za binu i razglas za sutrašnji prosvjed za raskidanje Vatikanskih ugovora, iako su ranije dobili dopuštenje, ali s krivim datumom.

> Grad Zagreb: Ne sabotiramo prosvjed protiv Crkve, organizatori su tražili dozvolu za krivi datum



"Iako smo uredno zatražili dopuštenje za binu i razglas za 20. rujan, kad je prosvjed najavljen, Gradski ured za prostorno uređenje, izgradnju Grada, graditeljstvo, komunalne poslove i promet nam je u posljednji moment ODBIO izdati odobrenje ne za taj datum iako su prethodno izdali isti ali s krivim datumom (29. rujan)!", piše na Facebook stranici inicijative.



Građani i građanke zamoljeni su da pišu odgovornima i zatraže izdavanje dopuštenja za sutrašnji prosvjed. "Molimo pošaljite još danas e-mail (na sljedeće adrese: dinko.bilic@zagreb.hr, martina.minic@zagreb.hr, Vladimir.Gruborovic@zagreb.hr, Mira.Nisevic@zagreb.hr) s naslovom "Apel - odobrite postavljanje bine i razglasa Glasu razuma" sa sljedećim sadržajem:

Tekst se nastavlja ispod oglasa

"Poštovani,



ovim putem Vas molim kao zabrinuti građanin te sudionik prosvjeda koji će se održati sutra, 20. rujna 2014. godine na Trgu Petra Preradovića u Zagrebu, da izađete u susret inicijativi „Glas razuma – Pokret za sekularnu Hrvatsku“ te odobrite postavljanje i uporabu bine i razglasa na lokaciji Trg Petra Preradovića, Zagreb, dan 20. rujna 2014. godine u razdoblju od 13-16h.



Obzirom da je za održavanje predmetnog okupljanja građana u navedeno vrijeme prethodno ishođena dozvola nadležnog tijela (MUP RH), da je javno okupljanje, uključujući zahtjev za odobrenje korištenja pozornice i razglasa, pravodobno i uredno prijavljeno nadležnim tijelima te da je održavanje prosvjeda nesporno u javnom interesu građana, zadovoljene su sve pretpostavke za ishođenje traženog odobrenja te ne postoji zakonska osnova za odbijanje legitimnog zahtjeva organizatora prosvjeda. Utoliko Vas molim da se traženo odobrenje što hitnije izda organizatorima prosvjeda, a kako bi se omogućilo učinkovito održavanje sutrašnjeg javnog okupljanja građana te ostvarila prava građana zajamčena važećim Zakonom o javnom okupljanju te Ustavom Republike Hrvatske.



Unaprijed zahvaljujem na suradnji i razumijevanju"

Podsjetimo, prosvjed "Raskinimo vatikanske ugovore" održat će se u sutra, 20. rujna 2014. u 14 sati na Cvjetnom trgu u Zagrebu. Organizatori prosvjeda pozvali su sve one koji smatraju Vatikanske ugovore štetnima za Hrvatsku da im se pridruže sutra na prosvjedu.



"Ako ne želite da o vašoj intimi, vašoj reprodukciji u vašim tijelima (medicinski potpomognuta oplodnja, upotreba kontracepcije), o odgoju vaše djece ("izborni" vjeronauk u javnim školama, uplitanje u predmete građanskog i zdravstvenog odgoja) odlučuje debelo povlaštena Crkvena hijerarhija, ako ne želite preskupo plaćati da vas biskupi iz bjelokosnih palača poučavaju skromnosti i poniznosti, ako se protivite licemjerju i političkom cinizmu, dođite na prosvjed i time pokažite svoj stav", poručuju organizatori.